b'\n_START_ARTICLE_\nPasaulio jaunimo dienos 2005 m.\n_START_PARAGRAPH_\nPasaulio jaunimo dienos 2005 m. - Pasaulio jaunimo dienos, 2005 m. vykusios Kelne (\xc5\xa0iaur\xc4\x97s Reinas-Vestfalija, Vokietija). Tema - \xe2\x80\x9eAt\xc4\x97jome jo pagarbinti".\n_START_SECTION_\nRegistracija\n_START_PARAGRAPH_\nIki 2005 m. bir\xc5\xbeelio 1 d. jaunuoliai nuo 16 iki 30 met\xc5\xb3 am\xc5\xbeiaus (paprastai grup\xc4\x97mis) registravosi internetu. U\xc5\xbesiregistrav\xc4\x99 asmenys \xc4\xafgijo teis\xc4\x99 gauti \xe2\x80\x9epiligrimo krep\xc5\xa1\xc4\xaf\xe2\x80\x9c, suteikiant\xc4\xaf galimybi\xc5\xb3 naudotis \xc4\xafvairiomis paslaugomis, maisto korteli\xc5\xb3, nakvyn\xc4\x99, draudim\xc4\x85 ir abonement\xc4\x85 visuomeniniam transportui. Registracija internetu vis\xc5\xb3 pirma skirta organizuotoms grup\xc4\x97ms ir vyko per vietos Vyskup\xc5\xb3 konferencij\xc4\x85. Pavieniai asmenys gal\xc4\x97jo registruotis internetu, jei to padaryti nebus \xc4\xafmanoma vietos vyskupijoje._NEWLINE_Registracija internete vyko vokie\xc4\x8di\xc5\xb3, angl\xc5\xb3, pranc\xc5\xabz\xc5\xb3, ispan\xc5\xb3 ir ital\xc5\xb3 kalbomis. Oficialiame PJD portale buvo pateiktos instrukcijos, u\xc5\xbepildyti b\xc5\xabtinos formos. Buvo pra\xc5\xa1oma, kad besiregistruojantieji skirt\xc5\xb3 po 10 eur\xc5\xb3 solidarumo fondui (labiausiai skurstan\xc4\x8di\xc5\xb3 \xc5\xa1ali\xc5\xb3 jaunuoli\xc5\xb3 kelion\xc4\x97ms \xc4\xaf PJD paremti).\n_START_SECTION_\nJaunimas i\xc5\xa1 Lietuvos\n_START_PARAGRAPH_\nPasaulio jaunimo dienose Kelne su popie\xc5\xbeiumi Benediktu XVI dalyvavo per 2 000 jaunuoli\xc5\xb3 i\xc5\xa1 Lietuvos. Iki rugpj\xc5\xab\xc4\x8dio vidurio vie\xc5\xa1\xc4\x97jo skirtingose Vokietijos vyskupijose, o rugpj\xc5\xab\xc4\x8dio 16-21 dienomis suva\xc5\xbeiav\xc4\x99 \xc4\xaf Keln\xc4\x85, dalyvavo \xc5\xa1ventiniuose renginiuose (teatr\xc5\xb3 pasirodymai, koncertai, diskusijos, \xc5\xa0v. Ra\xc5\xa1to skaitymai, Kry\xc5\xbeiaus kelias etc.)\n_START_SECTION_\nPopie\xc5\xbeiaus susitikimai su politikais, religiniais veik\xc4\x97jais\n_START_PARAGRAPH_\nPopie\xc5\xbeius susitiko ne tik su viso pasaulio jaunimu, bet ir su \xc4\xafvairi\xc5\xb3 religij\xc5\xb3 atstovais, Vokietijos politikais. Pvz., su Vokietijos kancleriu Gerhard Schroeder, Bundestago pirmininku Wolfgang Thierse, Krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85jungos (CDU) lydere (tuometine kandidate \xc4\xaf kanclerio post\xc4\x85) Angela Merkel, \xc5\xa0iaur\xc4\x97s Reino-Vestfalijos ministru prezidentu Juergen Ruettgers._NEWLINE_Rugpj\xc5\xab\xc4\x8dio 20 d. (\xc5\xa1e\xc5\xa1tadien\xc4\xaf) Popie\xc5\xbeius Benediktas XVI \xc5\xa1e\xc5\xa1tadien\xc4\xaf susitiko su Vokietijos musulmon\xc5\xb3 bendruomen\xc4\x97s (kuri\xc4\x85 daugiausia sudaro turkai), lyderiais (nor\xc4\x97damas pabr\xc4\x97\xc5\xbeti glaudesni\xc5\xb3 santyki\xc5\xb3 su kitais tik\xc4\x97jimais svarb\xc4\x85). Turk\xc5\xb3 islamo reikal\xc5\xb3 religin\xc4\x97 valdyba, kuriai priklauso dauguma Vokietijoje veikian\xc4\x8di\xc5\xb3 me\xc4\x8de\xc4\x8di\xc5\xb3, ir Vokietijos centrin\xc4\x97s musulmon\xc5\xb3 tarybos nariai su popie\xc5\xbeiumi trumpam susitiko Kelno arkivyskupo rezidencijoje.\n_START_SECTION_\nPrograma\n_START_PARAGRAPH_\nPasaulio jaunimo dien\xc5\xb3 program\xc4\x85 sudar\xc4\x97 2 dalys. 2005 m. rugpj\xc5\xab\xc4\x8dio 11\xe2\x80\x9315 d. jaunimas vie\xc5\xa1\xc4\x97jo skirtingose Vokietijos vyskupijose. _NEWLINE_2005 m. rugpj\xc5\xab\xc4\x8dio 16\xe2\x80\x9321 d. visi dalyviai suva\xc5\xbeiavo \xc4\xaf susitikim\xc4\x85 Kelne._NEWLINE_Rugpj\xc5\xab\xc4\x8dio 20 d. vakare po atviru dangumi \xc4\xafvyko pagrindinis \xc5\xa1imt\xc5\xb3 t\xc5\xabkstan\xc4\x8di\xc5\xb3 jaun\xc5\xb3j\xc5\xb3 katalik\xc5\xb3 susitikimas su popie\xc5\xbeiumi Benediktu XVI, vadovavusiu Vigilijos maldai. _NEWLINE_Rugpj\xc5\xab\xc4\x8dio 21 d. (sekmadien\xc4\xaf) vyko baigiamosios \xc5\xa0v. Mi\xc5\xa1ios. Tai buvo svarbiausias su ganytoji\xc5\xa1ku vizitu \xc4\xaf Pasaulio jaunimo dienas atvykusio popie\xc5\xbeiaus tre\xc4\x8diosios dienos renginys. Jis vyko Marienfelde, netoli Kelno (ten iki 2005 m. pavasario plyt\xc4\x97jo \xc5\xbeem\xc4\x97s \xc5\xabkio kult\xc5\xabr\xc5\xb3 laukai). Tai kartu buvo ir paskutinis i\xc5\xa1bandymas, tur\xc4\x97j\xc4\x99s parodyti, ar Popie\xc5\xbeius sugeba pasiekti ir \xc4\xafkv\xc4\x97pti jaunim\xc4\x85 taip, kaip tai mok\xc4\x97jo padaryti charizmati\xc5\xa1kasis jo pirmtakas Jonas Paulius II. Sekmadienio Mi\xc5\xa1iose buvo laukiama susirenkant 1600 000 dalyvi\xc5\xb3. Renginiui pasirinkta pieva Marienfilde vietomis tapo tikra klampyne (kadangi penktadien\xc4\xaf renginio i\xc5\xa1vakar\xc4\x97se Kelne buvo smarkios li\xc5\xabtys, be to, prisid\xc4\x97jo masinis \xc5\xbemoni\xc5\xb3 jud\xc4\x97jimas).\n_START_SECTION_\nPo Jaunimo dien\xc5\xb3\n_START_PARAGRAPH_\nPasak Vokietijos laikra\xc5\xa1\xc4\x8dio "Welt", Pasaulio jaunimo dienos i\xc5\xa1 esm\xc4\x97s nepakeit\xc4\x97 planetos religinio paveikslo. Popie\xc5\xbeius, gr\xc4\xaf\xc5\xbe\xc4\x99s \xc4\xaf apa\xc5\xa1tali\xc5\xa1kuosius r\xc5\xabmus Vatikane, Vokietijos nepaliko labiau kataliki\xc5\xa1kos nei ji buvo iki jo vizito. Tiesa, Pasaulio jaunimo dienos - geriausias liudijimas apie Ba\xc5\xbeny\xc4\x8dios \xc4\xafvairiapusi\xc5\xa1kum\xc4\x85.\n_START_SECTION_\nPJD t\xc4\x99siniai\n_START_PARAGRAPH_\nSekan\xc4\x8dios Pasaulio jaunimo dienos (2008 m.) vyko Sidn\xc4\x97juje (Australija)._NEWLINE_2011 m. PJD - Ispanijoje (Madride).'